Η ανακοίνωση παρουσιάζει τη στρατηγική της ΕΕ και υποβάλλει συγκεκριμένες συστάσεις για την αναμόρφωση της ανθρωπιστικής δράσης ενόψει της Παγκόσμιας Ανθρωπιστικής Διάσκεψης Κορυφής το 2016. Κύριοι στόχοι της είναι να οικοδομήσει και να ενισχύσει συνεργασίες παγκοσμίως προκειμένου να σημειωθεί πρόοδος όσον αφορά τις κοινές αρχές της διάσωσης ζωών, της πρόληψης/ανακούφισης του ανθρώπινου πόνου και της διαφύλαξης της ανθρώπινης αξιοπρέπειας. Η στρατηγική έχει 2 γενικές προτεραιότητες: 1. την ανθρωπιστική δράση βάσει αρχών και 2. την αποτελεσματική ανθρωπιστική δράση. Στο πλαίσιο αυτών των προτεραιοτήτων, υπάρχουν 7 τομείς δράσης. Τομείς δράσης στο πλαίσιο της πρώτης προτεραιότητας: Επιβεβαίωση των ανθρωπιστικών αξιών : της αξιοπρέπειας, της ακεραιότητας, και της αλληλεγγύης καθώς και των ανθρωπιστικών αρχών· των υποχρεώσεων σύμφωνα με το διεθνές δίκαιο· και της δέσμευσης για τον διαχωρισμό του ανθρωπιστικού έργου από πολιτικές ατζέντες. Εξασφάλιση πρόσβασης στην ανθρωπιστική βοήθεια: κυβερνήσεις και ανθρωπιστικοί φορείς πρέπει να διευκολύνουν την παροχή ανθρωπιστικής βοήθειας σε ζώνες κρίσεων. Η προστασία πρέπει να τεθεί στον πυρήνα της ανθρωπιστικής απόκρισης: επειδή οι ανθρωπιστικές κρίσεις συχνά καθιστούν τους πληγέντες πληθυσμούς πιο ευάλωτους σε κακοποίηση και εκμετάλλευση, η προστασία πρέπει να ενσωματώνεται συστηματικά στην ανθρωπιστική απόκριση. Τομείς δράσης στο πλαίσιο της δεύτερης προτεραιότητας: Παγκόσμια συναίνεση για τα βασικά στοιχεία της αποτελεσματικότητας της ανθρωπιστικής βοήθειας: η δημιουργία ενός κοινού πλαισίου απαιτεί εκτιμήσεις, εκθέσεις για την ποιότητα και τα αποτελέσματα, καθώς και λογοδοσία προς τους πληγέντες πληθυσμούς. Επικουρικότητα και αλληλεγγύη: η οικοδόμηση συνεργασιών μεταξύ των τοπικών, εθνικών, περιφερειακών και διεθνών φορέων μπορεί να συμβάλλει στην προώθηση της διάδρασης και της διαλειτουργικότητας ώστε να ελαχιστοποιηθούν τα κενά και οι επικαλύψεις. Επαρκής και αποτελεσματική χρηματοδότηση: εξασφαλίζοντας την αποτελεσματικότερη δυνατή αξιοποίηση κάθε ευρώ· διευρύνοντας τη χρηματοδοτική βάση. Συνεργασία με την αναπτυξιακή κοινότητα: πρέπει να υπάρξει μεγαλύτερη διασύνδεση μεταξύ της ανθρωπιστικής βοήθειας και της αναπτυξιακής συνεργασίας με σκοπό την καλύτερη πρόληψη, την προετοιμασία και την αντιμετώπιση των ανθρωπιστικών κρίσεων.